
Мудрэн Беслъэн ягъэлъапIэ
Иджыблагъэ Армавир щекIуэкIащ спортымкIэ щIыхь зиIэ и мастер, дунейпсо чемпион, Европэм и чемпион Маркарьян Ашот и саугъэтым щыщIэбэна XIII зэпеуэ.
Зэхьэзэхуэр къыщызэIуахым ягъэлъэпIащ дзюдомрэ самбэмрэ зегъэужьыным хэлъхьэныгъэшхуэ хуэзыщIа спортсменхэр. Абыхэм яхэтащ 2016 гъэм екIуэкIа Олимп джэгухэм Урысейм япэ дыщэ медалыр къыхуэзыхьа Мудрэн Беслъэн. Маркарьян Ашот ди чемпионым и текIуэныгъэмкIэ къехъуэхъури, сом мелуанитI хъу ахъшэ саугъэтым и сертификатыр къритащ.
Урысейм спорт бэнэкIэмкIэ и федерацэм и унафэщI Мамиашвили Михаил журналистхэр зэрыщигъэгъуэзамкIэ, ахъшэ саугъэтыр къыпоплъэ бэнэкIэ хуитымкIэ Рио-де-Жанейрэ дыжьын медалыр къыщызыхьа Джэду Iэнуари.
НафIэдз Мухьэмэд.
Урышым дыжьыныр и Iэрылъхьэщ
Азербайджаным и япэ президент Алиев Гейдар и фэеплъу бэнэкIэ хуитымкIэ Баку щекIуэкIа IX Голден Гран-при турнирым зэхуишэсащ къэрал 50-м икIа спортсмен 700-м нэблагъэ.
КIэух зэIущIэм Урыш Анзор хьэрхуэрэгъу къыхуэхъуа Кудямагомедов Щамил нэхъ лъэщу къыщIэкIащ. Ди щIалэм дыжьын медалыр Iэрыхьащ.
Дыгъужь Къаплъэн.
